ตลาดหลักทรัพย์ฯ ตั้งรองผู้จัดการ
ตลาดหลักทรัพย์ฯ เพิ่มความแข็งแกร่งทีมบริหาร หลังปรับโครงสร้างให้มีกลุ่มงานดูแลลูกค้าทุกกลุ่มชัดเจน ตั้งรองผู้จัดการใหม่&nbsp;
30 ก.ย. 2553

ตลาดหลักทรัพย์ฯ เพิ่มความแข็งแกร่งทีมบริหาร หลังปรับโครงสร้างให้มีกลุ่มงานดูแลลูกค้าทุกกลุ่มชัดเจน ตั้งรองผู้จัดการใหม่  
นายจรัมพร โชติกเสถียร กรรมการและผู้จัดการ ตลาดหลักทรัพย์แห่งประเทศไทย กล่าวว่า เพื่อให้มั่นใจว่าตลาดหลักทรัพย์ฯ ได้ตอบสนองความต้องการของลูกค้าทุกกลุ่มได้อย่างตรงจุด ไม่ว่าจะเป็นผู้ลงทุน บริษัทจดทะเบียน บริษัทสมาชิก รวมถึงผู้ใช้บริการของตลาดหลักทรัพย์ฯ ทั้งหมด ตลาดหลักทรัพย์ฯ ได้ปรับโครงสร้างองค์กร โดยได้วิเคราะห์ความต้องการของลูกค้า พร้อมจัดให้มีทีมงานที่มีศักยภาพที่จะตอบสนองความต้องการของลูกค้าทุกกลุ่มอย่างชัดเจน โดยการเพิ่มผลิตภัณฑ์ที่ลูกค้ามีความต้องการสูง พร้อมเพิ่มสภาพคล่องให้ทัดเทียมกับตลาดหุ้นชั้นนำ เพื่อมุ่งสู่การเพิ่มโอกาสทางธุรกิจของตลาดหลักทรัพย์ฯ ซึ่งกำลังอยู่บนเวทีตลาดทุนที่มีการแข่งขัน และมีพัฒนาการอย่างไม่หยุดนิ่ง
ทั้งนี้ตลาดหลักทรัพย์ฯ ได้เสริมรองผู้จัดการใหม่ 2 ท่านแทนผู้บริหารเดิมที่ลาออก ได้แก่ ดร. ภากร  ปีตธวัชชัย  รองผู้จัดการ สายงานการตลาด เพื่อรับผิดชอบการสร้างผลิตภัณฑ์ใหม่ที่สามารถสร้างรายได้ และเป็นผลิตภัณฑ์ที่ลูกค้ามีต้องการสูง  รวมทั้งตอบสนองความต้องการลูกค้ากลุ่มผู้ลงทุนทั้งในและต่างประเทศ     ส่วนนายบดินทร์  อูนากูล จะรับผิดชอบการขยายธุรกิจงานด้านการพัฒนาและบริการหลังการซื้อขายหลักทรัพย์ พร้อมทั้งดูแลกลุ่มลูกค้าที่ใช้บริการหลังการซื้อขายหลักทรัพย์ทั้งหมด  
 “การตั้งรองผู้จัดการใหม่ 2 ท่านในครั้งนี้ เป็นการเสริมทีมผู้บริหารที่มีประสบการณ์ในธุรกิจที่มีการแข่งขันสูง  เมื่อผนึกกับทีมผู้บริหารปัจจุบัน ซึ่งมีความเชี่ยวชาญในธุรกิจตลาดหลักทรัพย์ฯ เป็นอย่างดี จะช่วยขับเคลื่อนธุรกิจของตลาดหลักทรัพย์ฯ ภายใต้โครงสร้างใหม่  ให้สามารถอยู่บนเวทีการแข่งขันได้อย่างมั่นใจ เป็นองค์กรที่มีความสามารถในการดำเนินธุรกิจที่ทัดเทียมกับตลาดหลักทรัพย์ชั้นนำในระดับสากล และทำให้ลูกค้าทุกกลุ่มได้รับประโยชน์อย่างเต็มศักยภาพจากพัฒนาการในก้าวต่อไปของตลาดหลักทรัพย์ฯ” นายจรัมพรกล่าว
ดร. ภากร  ปีตธวัชชัย จะดำรงตำแหน่ง รองผู้จัดการสายงานการตลาด ตั้งแต่วันที่ 1 ตุลาคม 2553 รับผิดชอบกลุ่มงานพัฒนาธุรกิจและผลิตภัณฑ์ ทั้งตราสารทุน ตราสารอนุพันธ์ และตราสารหนี้และตราสารใหม่ ๆ และกลุ่มงานบริการลูกค้าและช่องทาง ซึ่งครอบคลุมกลุ่มผู้ลงทุนบุคคล  ผู้ลงทุนสถาบันในประเทศ ผู้ลงทุนสถาบันต่างประเทศ และบริษัทหลักทรัพย์ รวมถึง ลูกค้าที่ใช้บริการข้อมูลของตลาดหลักทรัพย์ฯ  ดร.ภากร ปีตธวัชชัย จบการศึกษาปริญญาเอกบริหารการเงินและเศรษฐศาตร์จาก Boston University สหรัฐอเมริกา ล่าสุด ดำรงตำแหน่งรองกรรมการผู้จัดการใหญ่สายการเงิน บริษัท น้ำตาลมิตรผล จำกัด มีประสบการณ์ในการดูแลด้านบริหารการเงิน (Treasury) จากธนาคารไทยพาณิชย์ จำกัด (มหาชน) รวมทั้งเป็นกรรมการ กองทุนพันธบัตรของเอเชีย ของธนาคารแห่งประเทศไทย
ด้านนายบดินทร์ อูนากูล จะดำรงตำแหน่งรองผู้จัดการ สายงานบริการหลังการซื้อขายหลักทรัพย์ ตั้งแต่วันที่ 1 พฤศจิกายน 2553 โดยดูแลงานด้านการพัฒนาระบบหลังการซื้อขาย และงานด้านบริการหลังการซึ้อขายหลักทรัพย์ พร้อมทั้งดูแลกลุ่มลูกค้าที่ใช้บริการหลังการซื้อขายหลักทรัพย์ทั้งหมด นายบดินทร์ อูนากูล จบการศึกษาปริญญาโท บริหารธุรกิจ จาก  Western Michigan University  สหรัฐอเมริกา  เคยดำรงตำแหน่ง ผู้ช่วยผู้จัดการใหญ่ สายธุรกิจหลักทรัพย์ ธนาคารกรุงเทพ จำกัด (มหาชน) ด้านธุรกิจหลักทรัพย์และการตลาดกลุ่มลูกค้ารายย่อย ลูกค้าส่วนบุคคล (Private Banking) และมีประสบการณ์การทำงานด้านการตลาดที่ บมจ. ปูนซิเมนต์ไทย